Babelscape/SREDFM huggingface dataset:
Γκόλουμπατς

Το Γκόλουμπατς (Σερβικά Κυριλλικά: Голубац, ) είναι πόλη και δήμος στην βορειοανατολική Σερβία, το οποίο βρίσκεται επί της δεξιάς όχθης του ποταμού Δούναβη. Γειτονεύει με την Ρουμανία στα ανατολικά, το Βέλικο Γκράντιστε στα δυτικά και το Κούτσεβο στα νότια. Ο πληθυσμός της πόλης είναι της τάξεως των 1.655 κατοίκων, ενώ ο πληθυσμός του δήμου είναι της τάξεως των 8.161 κατοίκων.
Ασιούτ

Η Ασιούτ () είναι πανάρχαια πόλη της Αιγύπτου στο Κυβερνείο Ασιούτ όπου είναι και πρωτεύουσα του. Η Ασιούτ βρίσκεται 70 μέτρα πάνω από την επιφάνεια της θάλασσας κι έχει 389307 κατοίκους σύμφωνα με τη απογραφή του 2006.
Κιλιμάντζαρο

thumb|Το Κιλιμάντζαρο
Το Κιλιμάντζαρο (Kilimanjaro ή Kilima-Ndjaro, προφέρεται Κιλιμαντζάρο) είναι το υψηλότερο βουνό της Αφρικής με ύψος 5.895 μέτρα. Βρίσκεται στη βορειοανατολική Τανζανία και πολύ κοντά στον Ισημερινό. Αποτελεί μεμονωμένο ηφαιστειογενή ορεινό όγκο με δύο κορυφές από τις οποίες η κορυφή Κίμπο (5895 μ.) είναι η υψηλότερη της Αφρικής, που συνδέεται με αυχένα με τη δεύτερη τη Μαβένσι (5.355 μ.). Η Κίμπο είναι κρατήρας ηφαιστείου που βαίνει σε οριστική σβέση, η δε Μοβένσι είναι επίσης κρατήρας σβησμένου ηφαιστείου, άλλοτε ψηλότερη που έχασε μέρος του ύψους της από διάβρωση. Και οι δύο αυτές κορυφές καλύπτονται από παγετώνες, που είναι και οι μοναδικοί περί τον Ισημερινό.

Ο παγετώνας της κορυφής Κίμπο κατεβαίνει μέχρι τα 4.900 μέτρα. Οι χαμηλότερες ζώνες του όρους από ύψος 3000 μέχρι 2000 μέτρα καλύπτονται από παρθένα δάση, ενώ οι ακόμη χαμηλότερες σχηματίζουν εξαιρετικές εκτάσεις καλλιέργειας.

Το Κιλιμάντζαρο ως μεμονωμένο επιβλητικό ορεινό κώνο αντίκρισαν πρώτοι οι Ευρωπαίοι ιεραπόστολοι Ρέμπαν και Κράπφ το 1848. Ακολούθησαν από τότε πολλές αποστολές για την αναγνώριση και εξερεύνησή του. Νεότερες αποστολές διαπίστωσαν πως οι παγετώνες του Κιλιμάντζαρου, από τους οποίους τροφοδοτούνται πολλοί ποταμοί της ανατολικής Αφρικής, ακόμη και ο Νείλος, συνεχώς μειώνονται. 

thumb|300px|Κιλιμάντζαρο
Στέφανος Χάλης

Ο Στέφανος Χάλης (περ. 1796 – 25 Ιουλίου 1822) ήταν Έλληνας οπλαρχηγός και αγωνιστής της Ελληνικής Επανάστασης του 1821 από το Θέρισο της Κρήτης. Ήταν ο μικρότερος αδελφός των επίσης αγωνιστών της επανάστασης, Βασιλείου και Ιωάννη.
Handley Page Heyford

Το Handley Page Heyford ήταν βρετανικό δικινητήριο διπλάνο βομβαρδιστικό αεροσκάφος της δεκαετίας του 1930. Εξόπλισε πολλές μονάδες της RAF και ήταν ένα από τα βασικά βομβαρδιστικά της στα μέσα της δεκαετίας του 1930. Ήταν το τελευταίο διπλάνο βομβαρδιστικό που εντάχθηκε σε υπηρεσία και είχε σχετικά σύντομη καριέρα: όταν ξέσπασε ο Δεύτερος Παγκόσμιος Πόλεμος το 1939 ήταν ήδη ξεπερασμένο τεχνολογικά και μέχρι το 1941 όλα είχαν αποσυρθεί. Πήρε το όνομά του από την ομώνυμη βάση της RAF (RAF Upper Heyford) όπου και αναπτύχθηκε για πρώτη φορά επιχειρησιακά. Συνολικά κατασκευάστηκαν 125 αεροσκάφη, συμπεριλαμβανομένου του πρωτοτύπου.
Living for Love

Το Living for Love είναι το πρώτο σινγκλ απ'το δέκατο - τρίτο στούντιο άλμπουμ της Μαντόνα, Rebel Heart. Αρχικά, είχε προγραμματιστεί να κυκλοφορήσει την ημέρα του Αγίου Βαλεντίνου, στις 14 Φεβρουαρίου 2015, άλλα τελικά κυκλοφόρησε ξαφνικά, χωρίς κάμια προειδοποίηση στις 20 Δεκεμβρίου του 2014, αφού διέρρευσε το μισό άλμπουμ της από χάκερς λίγες ημέρες πριν. Έχει γραφτεί απ΄τους Μαντόνα, Diplo και Alicia Keys. Η Μαντόνα πειραματίστηκε με πολλά μουσικά είδη στο τραγούδι, είναι EMD και house κομμάτι που περιέχει κρουστά μουσικά όργανα, πιάνο και γκόσπελ.

Συνέθεσε το κομμάτι ως ένα τραγούδι 'χωρισμού', ωστόσο ήθελε οι στίχοι να ενθαρρύνουν τον ακροατή και να καταπολεμά τις αρνητικές σκέψεις με θετικές απαντήσεις. Έλαβε θετικά σχόλια από τους κριτικούς οι οποίοι εξήραν το ρυθμό και τους στίχους του, και το θεώρησαν κλάσης ανώτερο απ' τα δύο τελευταία σινγκλς της. Σκόραρε το 44ο νούμερο ένα στα "Hot Dance Club Songs" τσαρτς, επεκτείνοντας το ρεκόρ που κατέχει η ίδια. Επίσης, έσπασε και το ρεκόρ του "George Strait", για τα πιο πολλά νούμερο ένα τραγούδια σε όλα τα τσαρτς του Billboard. Συνολικά έχει πάνω από 160.

Ένα συνοδευτικό μουσικό βίντεο σκηνοθετημένο από το γαλλικό δίδυμο, Julien Choquart και Camille Hirigoyen -μαζί γνωστοί ως J.A.C.K- κυκλοφόρησε τον Φεβρουάριο του 2015. H Μαντόνα εκτέλεσε για πρώτη φορά το τραγούδι στα 57α ετήσια βραβεία Grammy, έχοντας την μεγαλύτερη σε τηλεθέαση στιγμή της βραδιάς. Έκανε μια εμφάνιση και στα Brit Awards αλλά αυτό που έκλεψε την παράσταση ήταν η τούμπα που έφαγε στην αρχή του κομματιού.
Ζαγκαζίγκ

Η Ζαγκαζίγκ ή Ελ Ζαγκαζίκ ("αραβικά: الزقازيق") είναι πόλη της Αιγύπτου στο ανατολικό τμήμα του Δέλτα του Νείλου, στο κανάλι της Ισμαηλίας. Είναι η πρωτεύουσα του κυβερνείου Σαρκία. Με πληθυσμό 319,707 κατοίκους είναι κέντρο εμπορίου βαμβακιού και σιτηρών της Αιγύπτου κι απέχει 85 χλμ. από το Κάιρο.

Η πόλη έχει πανεπιστήμιο, 2 μουσεία με ευρήματα από την αρχαία Βούβαστις που βρίσκεται κοντά στη Ζαγκαζίγκ.
Χέρτσεγκ Νόβι

Το Χέρτσεγκ Νόβι (μαυροβουνιακά και σερβικά: "Herceg Novi", "Херцег Нови", ιταλικά: "Castelnuovo", "Κάστελνουόβο", κυριολεκτικά "Νεόκαστρο") είναι μια παραθαλάσσια πόλη του Μαυροβουνίου που βρίσκεται στην είσοδο του Ριζονικού Κόλπου και στους πρόποδες του Όρους Όργιεν. Είναι το διοικητικό κέντρο του ομώνυμου δήμου.
Έμπεραρντ Τσάνγκερ

Ο Έμπεραρντ Τσάνγκερ (γερμανικά: Eberhard Zangger, γεννημένος στις 9 Απριλίου 1958 στο Κάμεν της Γερμανίας) είναι Ελβετός γεωαρχαιολόγος, σύμβουλος εταιρικής επικοινωνίας και δημοσίων σχέσεων. Έγινε διεθνώς γνωστός με τη θεωρία του ότι στη Δυτική Μικρά Ασία υπήρχε τη 2η χιλιετία π.Χ. ο πολιτισμός των Λουβίων. Ο Τσάνγκερ παρουσίασε επίσης το 1992 τη θεωρία ότι η αφήγηση για την Ατλαντίδα από τον Πλάτωνα είναι μια επανάληψη της εξιστόρησης της Τροίας από την πλευρά των Αιγυπτίων.
Μπέρανε

Το Μπέρανε (μαυροβουνιακά και σερβικά: "Беране", "Berane") είναι μια από τις μεγαλύτερες πόλεις του βορειοανατολικού Μαυροβουνίου. Είναι η έδρα του ομώνυμου δήμου. Βρίσκεται κατά μήκος του ποταμού Λιμ. Το όνομά του Μπέρανε είναι τουρκικής προέλευσης και σημαίνει "ένα σπίτι".
Γουές Άντερσον

Ο Γουές Άντερσον ("Wesley Wales "Wes" Anderson", 1 Μαΐου 1969) είναι Αμερικανός σκηνοθέτης και σεναριογράφος. Οι ταινίες του είναι γνωστές για το ξεχωριστό οπτικό και αφηγηματικό του στυλ. Ο Άντερσον έλαβε υποψηφιότητα για Όσκαρ Καλύτερου Πρωτότυπου Σεναρίου για τις ταινίες "Οικογένεια Τενενμπάουμ" το 2001 και "Ο Έρωτας του Φεγγαριού" το 2012. Επίσης έλαβε υποψηφιότητα για Όσκαρ Καλύτερης Ταινίας Κινουμένων Σχεδίων για την ταινία "Ο Απίθανος Κύριος Φοξ". Το 2014 σκηνοθέτησε την ταινία "Ξενοδοχείο Grand Budapest" και έλαβε την πρώτη του υποψηφιότητα για Όσκαρ Σκηνοθεσίας.
Μόρτεν Τίλντουμ

Ο Μόρτεν Τίλντουμ (νορβηγικά: "Morten Tyldum") είναι Νορβηγός σκηνοθέτης. Ξεκίνησε την καριέρα του δουλεύοντας στην τηλεόραση και γυρίζοντας μουσικά βίντεο, διαφημιστικά και ταινίες μικρού μήκους. Το κινηματογραφικό του ντεμπούτο πραγματοποιήθηκε το 2003 με την ταινία "Buddy". Ακολούθησαν οι ταινίες "Varg Veum - Falne engler" (Fallen Angels) το 2008 και "Κυνηγοί Κεφαλών" (Hodejegerne) το 2011. Η ταινία "Κυνηγοί Κεφαλών" είναι βασισμένη στο ομότιτλο βιβλίο του Τζο Νέσμπο που κυκλοφόρησε το 2008 και μέχρι σήμερα αποτελεί τη μεγαλύτερη εισπρακτική επιτυχία στη Νορβηγία. Το 2014 πραγματοποίησε το χολιγουντιανό του ντεμπούτο με τη βιογραφική, ιστορική ταινία "Το Παιχνίδι της Μίμησης" (The Imitation Game). Η ταινία είναι βασισμένη στη ζωή του μαθηματικού Άλαν Τούρινγκ και πρωταγωνιστεί ο Μπένεντικτ Κάμπερμπατς. Έγινε μεγάλη καλλιτεχνική και εισπρακτική επιτυχία και απέσπασε 8 υποψηφιότητες για Όσκαρ, συμπεριλαμβανομένου και του Όσκαρ Σκηνοθεσίας για τον Τίλντουμ.
Το Καλάθι του Τρόμου

Το Καλάθι του Τρόμου (αγγλικά: "Basket Case") επίσης γνωστό και ως Το Καλάθι του Πικνίκ, είναι ένα b-movie του 1982 που συνδυάζει κωμωδία και τρόμο. Η ταινία είναι γνωστή για το χαμηλό προϋπολογισμό της, το περίεργο χιούμορ και την ωμή βία. Η ταινία κέρδισε ένα ακροατήριο στη δεκαετία του 1980, λόγω της κυκλοφορίας της σε βιντεοκασέτα και έγινε πολύ σύντομα μια cult ταινία. Ο Κέβιν Βαν Χέντενρικ πρωταγωνιστεί ως ένας νεαρός άντρας ο οποίος αναζητά εκδίκηση από τους γιατρούς που χώρισαν χειρουργικά αυτόν και τον δίδυμο σιαμαίο αδερφό του χωρίς την θέλησή τους.
Μπένετ Μίλερ

Ο Μπένετ Μίλερ ("Bennett Miller", 30 Δεκεμβρίου 1966) είναι Αμερικανός σκηνοθέτης και παραγωγός ταινιών. Ξεκίνησε την καριέρα του το 1998 όταν σκηνοθέτησε το ντοκιμαντέρ "The Cruise". Επόμενο σκηνοθετικό του βήμα ήταν η ταινία "Truman Capote" (Capote, 2005) με τον Φίλιπ Σέιμουρ Χόφμαν να υποδύεται τον πρωταγωνιστικό ρόλο και έλαβε την πρώτη του υποψηφιότητα για Όσκαρ Σκηνοθεσίας. Το 2009 σκηνοθέτησε την ταινία "Moneyball" με τον Μπραντ Πιτ. Η ταινία αποδείχτηκε μεγάλη καλλιτεχνική και εισπρακτική επιτυχία. Το 2014 σκηνοθέτησε το "Foxcatcher" για την οποία έλαβε την δεύτερή του υποψηφιότητα για Όσκαρ Σκηνοθεσίας.
Βαλενθιανική Ακαδημία της Γλώσσας

Η Βαλενθιανική Ακαδημία της Γλώσσας (στα καταλανικά, "Acadèmia Valenciana de la Llengua") είναι ο θεσμός της Κυβέρνησης της Βαλενθιανικής Κοινότητας που οργανώνει, προωθεί και συντονίζει όλες τις δραστηριότητες σχετικές με την καταλανική γλώσσα που μιλιέται στα σύνορα της Αυτονομίας, γνωστής και ως βαλενθιανικά. Από το 2006 είναι ο επίσημος υπεύθυνος φορέας που ευθύνεται για την επίσημη μορφή των βαλενθιανικών και οι αποφάσεις του οφείλουν να γίνονται σεβαστές από όλες τις δημόσιες υπηρεσίες που λειτουργούν στην Βαλενθιανική Κοινότητα.

Αποτελείται από είκοσι ένα ακαδημαϊκούς και διοικείται από τρία όργανα: την ολομέλεια, την κυβερνητική επιτροπή και τον πρόεδρο. Προς το παρόν, η έδρα της βρίσκεται στο μοναστήριο του Σαν Μιγέλ ντε λος Ρέγες στην Βαλένθια.
Μαουρίτσιο Τζερβαζόνι

Ο σεβασμιότατος Μαουρίτσιο Τζερβαζόνι (ιταλικά: "Maurizio Gervasoni", γεννήθηκε στις 20 Δεκεμβρίου 1953 στο Σάρνικο (Sarnico)) είναι από τις 21 Ιουλίου 2012 επίσκοπος της Ρωμαιοκαθολικής Εκκλησίας, με έδρα στο Βιτζέβανο ("Vigevano") της Λομβαρδίας της Ιταλίας, αντικαθιστώντας τον Βιντσέντσο Ντι Μάουρο ("Vincenzo Di Mauro").
Φραντσέσκο Μπέσκι

Ο σεβασμιότατος Φραντσέσκο Μπέσκι (ιταλικά: "Francesco Beschi", γεννήθηκε στις 6 Αυγούστου 1951 στη Μπρέσια ("Brescia") είναι από τις 22 Ιανουαρίου 2009 επίσκοπος της Ρωμαιοκαθολικής Εκκλησίας, με έδρα στο Μπέργκαμο ("Bergamo") της Λομβαρδίας της Ιταλίας, αντικαθιστώντας τον Ρομπέρτο Αμαντέι ("Roberto Amadei").
Αχμίμ

Η Αχμίμ ("αραβικά : اخميم") είναι πόλη της Αιγύπτου στη δεξιά όχθη του Νείλου απέναντι από τη Σοχάγκ, περίπου 130 χιλιόμετρα νότια της Ασιούτ. Το 1986, ο πληθυσμός της ήταν 70.602 κάτοικοι.
Το Μονόφυλλο του Ρήγα

thumb|325x325px|Το Μονόφυλλο του Ρήγα.
Το Μονόφυλλο που τύπωσε ο Ρήγας Βελεστινλής το 1797 στη Βιέννη είναι μια χαλκογραφημένη έντυπη εικόνα διαστάσεων 45×29 εκατοστών, που απεικονίζει την προσωπογραφία του Μεγάλου Αλεξάνδρου πλαισιωμένη από πολεμικές σκηνές και προσωπογραφίες των στρατηγών του. Τη χαλκογραφία χάραξε ο Francois Müller με τον οποίο ο Ρήγας συνεργάστηκε για το χαρτογραφικό του έργο που εξέδωσε την ίδια χρονιά: την Χάρτα του Ρήγα (1797), τη Νέα Χάρτα της Βλαχίας (1797) και τη Γενική Χάρτα της Μολοδαβίας(1797). Κυκλοφόρησε σε 1200 αντίτυπα από το τυπογραφείο του Nitsch. Το ένα από τα δυο αντίτυπα, που έχουν μέχρι σήμερα εντοπιστεί στην Ελλάδα, φυλάσσεται στο Εθνικό Ιστορικό Μουσείο της Αθήνας και εκτίθεται στη μόνιμη έκθεσή του.
Amorphophallus titanum

δεξιά|μικρογραφία|Amorphophallus titanum
Το φυτό Amorphophallus titanum ή αλλιώς άμορφος φαλλός, είναι ένα λουλούδι το οποίο πρωτοανακαλύφθηκε στη Σουμάτρα της Ινδονησίας το 1878 από τον δόκτορα Odoardo Beccari σε δάση της περιοχής.

Θεωρείται το θεαματικότερο λουλούδι στον κόσμο. Φτάνει τα 3,5 μέτρα σε ύψος, ενώ ο βλαστός και το φύλλωμα ενός ενήλικου φυτού μπορεί να φτάσει τα 6 μέτρα ύψος και τα 4,5 μέτρα διάμετρο.
Έβανς Πολ

Ο Έβανς Πολ (Evans Paul), αποκαλούμενος και "K-plume " (KP), είναι πολιτικός από την Αϊτή, που υπηρέτησε ως πρωθυπουργός από το 2015 ως το 2016. Διετέλεσε πρόεδρος της Δημοκρατικής Ενωτικής Επιτροπής ("Komite inite Demokratik", KID).
Νταρ ελ Σαλάμ

Η Νταρ ελ Σαλάμ ("αραβικά : دار السلام") είναι πόλη της Αιγύπτου κοντά στην Αχμίμ. Βρίσκεται στην ανατολική όχθη του Νείλου στο Κυβερνείο Σοχάγκ. Δεν πρέπει να συγχέεται με τη πρωτεύουσα της Τανζανίας Νταρ ες Σαλάμ. Βρίσκεται 60 χλμ από τη Σοχάγκ, έχει 66.408 κατοίκους.

Η περιοχή του Νταρ ελ Σαλάμ, η πόλη με τα γύρω χωριά, είχε πληθυσμό 317.014 τον Ιανουάριο του 2008.

Σε μια έκθεση του 2008 από τις τοπικές αρχές του Νταρ ελ Σαλάμ έχει υψηλό ποσοστό αναλφαβητισμού, 35% μεταξύ των ανδρών και 48% μεταξύ των γυναικών, ανεβάζοντας το συνολικό ποσοστό του αναλφαβητισμού στο 41,5% του συνολικού πληθυσμού .

Το 2011, το Νταρ ελ Σαλάμ αναγνωρίστηκε από το προγράμματος ανάπτυξης των Ηνωμένων Εθνών ως μία από τις πέντε πιο φτωχές περιοχές της Αιγύπτου σχετικά με το δείκτη ανθρώπινης ανάπτυξης για δεύτερο έτος σε σειρά.
Αντόνι Ρουβιό ι Λιουκ

Ο Αντόνι Ρουβιό ι Λιουκ ("Antoni Rubió i Lluch," Βαγιαδολίδ 24 Ιουλίου 1856 - Βαρκελώνη, 9 Ιουνίου 1937) ήταν καταλανός ιστορικός, διανοούμενος, διπλωμάτης κι ελληνιστής, γιος του ποιητή Ζοακίμ Ρουβιό ι Ορς. Θεωρείτα σημαντική μορφή στην εξέλιξη της καταλανικής ιστοριογραφίας και φιλολογίας, καθώς λειτούργησε για πολλούς ως σύνδεσμος μεταξύ της ρομαντικής σχολής της Καταλανικής Αναγέννησης και της νέας σχολής του καταλανικού Νοουσεντίσμε. Είναι από τους πρώτους διανοούμενους κι ερευνητές που χρησιμοποίησαν τα καταλανικά ως επιστημονική γλώσσα.
Χωρίς Μέτρο

Το Χωρίς Μέτρο (αγγλικά: "Whiplash") είναι αμερικανική δραματική ταινία παραγωγής 2014, σε σκηνοθεσία και σενάριο του Ντάμιεν Σαζέλ. Η ταινία αφηγείται την ιστορία ενός νέου και ταλαντούχου ντράμερ, ο οποίος φοιτά σε ένα από τα καλύτερα μουσικά σχολεία της χώρας. Εκεί τα όνειρά του για μεγαλείο θα βρουν καθοδήγηση από έναν καθηγητή που δεν θα σταματήσει πουθενά για να αξιοποιήσει τις δυνατότητές του. Πρωταγωνιστούν οι Μάιλς Τέλερ και Τζ. Κ. Σίμονς ενώ συμμετέχουν οι Πολ Ράιζερ και Μελίσα Μπενουά.

Η πρεμιέρα της ταινίας πραγματοποιήθηκε στο διαγωνιστικό τμήμα του Κινηματογραφικού Φεστιβάλ του Σάντανς το 2014 και αποτέλεσε την εναρκτήρια ταινία του φεστιβάλ. Κυκλοφόρησε στους κινηματογράφους των Ηνωμένων Πολιτειών στις 10 Οκτωβρίου 2014. Απέσπασε εξαιρετικά σχόλια από τους κριτικούς και έλαβε πέντε υποψηφιότητες για Όσκαρ, ανάμεσά τους για Καλύτερη Ταινία και Διασκευασμένου Σεναρίου κερδίζοντας τα Όσκαρ Β' Ανδρικού Ρόλου, Μοντάζ και Μίξης Ήχου.
Πτολεμαΐδα Ερμία

Η Πτολεμαΐδα Ερμία αναφέρεται και Πτολεμαΐδα Θηβαΐδας ήταν Ελληνιστική πόλη της αρχαίας Αιγύπτου. Βρίσκεται στην δυτική όχθη του Νείλου στην περιοχή του σημερινού αιγυπτιακού χωριού Ψώι στην νομή της Θίνις και στο σύγχρονο Κυβερνείο Σοχάγκ. Κατασκευάστηκε από τον Πτολεμαίο Α΄ Σωτήρα λίγο μετά το 312 π.Χ. για να γίνει η πρωτεύουσα της Άνω Αιγύπτου. 

Σύμφωνα με το Στράβωνα ήταν η μεγαλύτερη πόλη στην Θηβαΐδα ίση με την Μέμφις στο μέγεθος. Ήταν χωρισμένη σε φυλές και δήμους με εκλεγμένους δικαστές όπως και μια παραδοσιακή ελληνική πόλη. Έλληνες άποικοι στην πόλη ήρθαν από την Πελοπόννησο και τη βόρεια Ελλάδα. Η πόλη είχε ναούς ελλήνων και αιγύπτιων Θεών (Δίας, ο Διόνυσος, η Ίσις), καθώς και μια λατρεία για τη δυναστεία των Πτολεμαίων, είχε επίσης θέατρο. Ο Πτολεμαίος, ο αλεξανδρινός αστρονόμος και γεωγράφος (περίπου 90-168 μ.Χ.), γεννήθηκε στην πόλη αυτή.
Μεθοριακός σταθμός

Μεθοριακός σταθμός ήταν το όνομα μιας κοινωνικής σειράς που προβαλλόταν στον τηλεοπτικό σταθμό ΥΕΝΕΔ. Ξεκίνησε στις 13 Νοεμβρίου του 1974 και σταμάτησε στις 9 Δεκεμβρίου του 1981.
Νίκος Γκατζογιάννης

Ο Νίκος Γκατζογιάννης (Nicholas Gage), γεννημένος στις 23 Ιουλίου 1939, είναι Ελληνοαμερικανός συγγραφέας και ερευνητής-δημοσιογράφος.
Καλτσιόπολι

Καλτσιόπολι ονομάστηκε το ποδοσφαιρικό σκάνδαλο στην Ιταλία που αφορούσε στήσιμο αγώνων και ήρθε στο φως το 2006 από την ιταλική αστυνομία.

Έπειτα απο καταγραφές συνομιλιών αποκαλύφθηκε δίκτυο σχέσεων μεταξύ ποδοσφαιρικών παραγόντων και διαιτητών με σκοπό την αλλοίωση αποτελεσμάτων. Στο σκάνδαλο εμπλέκονταν οι Γιουβέντους, Μίλαν, Φιορεντίνα, Σ.Σ. Λάτσιο και Ρετζίνα Κάλτσιο.
Πάπας Γρηγόριος ΙΣΤ΄

Ο Πάπας Γρηγόριος ΙΣΤ΄ ("Papa Gregorio XVI", γεννημένος ως Βαρθολομέος Αλμπέρτο Καππέλλαρι, 18 Σεπτεμβρίου 1765 – 1 Ιουνίου 1846) βασίλεψε από τις 2 Φεβρουαρίου 1831 έως και τον θάνατό του το 1846. Είχε υιοθετήσει το όνομα Μαούρο κατά την είσοδό του στο θρησκευτικό τάγμα του Καμαλντόλεσε.

Έντονα συντηρητικός και παραδοσιακός, αντέταξε δημοκρατικό εκσυγχρονισμό και μεταρρυθμίσεις στο παπικό κράτος και σε όλη την Ευρώπη, βλέποντας τα μέτωπα του επαναστατικού αριστερισμού. Έναντι αυτών των τάσεων που αποσκοπούσε στην ενδυνάμωση της θρησκευτικής και πολιτικής εξουσίας του παπισμού, ενθάρρυνε ιεραποστολική δραστηριότητα στο εξωτερικό για να αυξηθεί η διεθνής επιρροή της εκκλησίας, αλλά η σκληρή καταστολή, η οικονομική σπατάλη και αμέλεια του άφησε βαθύ αντιλαϊσμό στην εγχώρια αγορά.

Παραμένει ο τελευταίος πάπας που έλαβε το όνομα «Γρηγόρης» μετά την εκλογή του, και ο τελευταίος μη-επίσκοπος που έγινε παπάς.
Type O Negative

Οι Type O Negative ήταν αμερικάνικο gothic metal συγκρότημα, το οποίο δημιουργήθηκε στο Μπρούκλιν της Νέας Υόρκης το 1989. Το 2010 και μετά από επτά άλμπουμ, εκ των οποίων το ""Bloody Kisses" έγινε πλατινένιο και το "October Rust"" χρυσό, το συγκρότημα διαλύθηκε μετά τον θάνατο του μπασίστα, τραγουδιστή και βασικού συνθέτη Πιτ Στιλ λόγω αορτικού ανευρύσματος που του προκάλεσε καρδιακή ανεπάρκεια.
Σαλούμ

Η Σαλούμ ή Ελ Σαλούμ ή Σολούμ ("αραβικά : السلوم") είναι μικρή πόλη και λιμένας της Αιγύπτου στο Κυβερνείο Ματρούχ. Βρίσκεται στον Κόλπο της Σαλούμ στα σύνορα της Αιγύπτου και Λιβύης, απέχει 300 χλμ από την Αλεξάνδρεια, 145 από την Τομπρούκ και 12 χλμ από τα σύνορα. Έχει 14393 κατοίκους σύμφωνα με την απογραφή του 2006.
Σέξτος Άλκιμος Έκδικος Άβιτος

Ο Σέξτος Άλκιμος Έκδικος Άβιτος ("Avit de Vienne", 450 - 525), γνωστός και ως Σέξτιμος Άβιτος ή Σίξτος Άβιτος, ήταν Γαλλορωμαίος ποιητής και χριστιανός επίσκοπος της Βιεν στη Γαλατία. Η φήμη του βασίζεται εν μέρει στην ποίησή του, αλλά και στο ρόλο που έπαιξε ως γραμματέας των βασιλέων των Βουργουνδών. 

Ο Άβιτος γεννήθηκε σε μια εξέχουσα γαλλορωμαϊκή οικογένεια γερουσιαστών που σχετιζόταν με τον αυτοκράτορα Άβιτο.
Filmnet

FilmNet ήταν το όνομα που χρησιμοποιήθηκε για πολλά συνδρομητικά τηλεοπτικά κανάλια στην Ευρώπη κατά τη διάρκεια της δεκαετίας του '80, του '90 και του 2000. Ξεκίνησε να λειτουργεί στις 5 Δεκεμβρίου του 1984, μεταδίδοντας με επίκεντρο τη Σκανδιναβία, την Ολλανδία και το Βέλγιο. Τα κανάλια Filmnet ξεκίνησαν αργότερα στην Πολωνία και στην Ελλάδα.
Κάρλες Ρίβα

Ο Κάρλες Ρίβα ι Μπρακόνς ("Carles Riba i Bracons," 23 Σεπτεμβρίου 1893 - 12 Ιουλίου 1959) ήταν καταλανός ποιητής, συγγραφέας και ελληνιστής. Αποτελεί σπουδαία μορφή των καταλανικών γραμμάτων και είναι γνωστός για τις μεταφράσεις πολλών αρχαίων ελλήνων και του Κ. Π. Καβάφη στα καταλανικά, τις πρώτες στην Ισπανία. Ανήκει στους διανοούμενος του ευρύτερους ρεύματος του Νοουσεντίσμε. Επηρεάστηκε ιδιαίτερα, όσον αφορά την λογοτεχνική του παραγωγή και την λογοτεχνική θεωρία, από τον Γκαίτε και τον Φόσλερ.
Ουαλανιέ

Το Ουαλανιέ (ισπανικά: "Hualañé", ισπανική : [walaˈɲe]) είναι πόλη και κοινότητα της επαρχίας Κουρακό στην όγδοη περιοχή του Μάουλε της Χιλής

Βρίσκεται στην κοιλάδα του ποταμού Ματακίτο, οι κύριες δραστηριότητές του είναι η γεωργία των ντοματών, των πατατών, και των σταφυλιών για το κρασί. Η κοινότητα εκτείνεται σε μια έκταση 629.0 χλμ². 

Σύμφωνα με την απογραφή πληθυσμού-κατοικιών του 2002, η κοινότητα Ουαλανιέ είχε 21.644 κατοίκους

Ως κοινότητα, το Ουαλανιέ είναι μια διοικητική διαίρεση του τρίτου επιπέδου της Χιλής που διοικείται από ένα δημοτικό συμβούλιο, διευθύνεται από έναν δήμαρχο ο οποίος εκλέγεται άμεσα κάθε τέσσερα χρόνια.
Σάντα Κριστίνα δε Λένα

Η Σάντα Κριστίνα δε Λένα () είναι προρομανικής αρχιτεκτονικής ρωμαιοκαθολική εκκλησία στον Δήμο της Λένα, περίπου 25 χλμ νότια του Οβιέδο, στις Αστούριες, στην Ισπανία. Είναι χτισμένη επάνω σε μια βουνοκορφή που προσφέρει μια πανοραμική θέα στην υποκείμενη καταπράσινη κοιλάδα του Καουδάλ. Η Σάντα Κριστίνα, η οποία χρονολογείται από το 852, ελκύει την προσοχή χάρη στης όμορφες αναλογίες της και τα ζεστά χρώματα των λίθων απ'τους οποίους είναι χτισμένη.

Το Δεκέμβριο του 1985 ή Σάντα Κριστίνα μαζί με τη μαζί με τον Σαν Μιγέλ δε Λίγιο και τη Σάντα Μαρία δελ Ναράνκο καταχωρήθηκαν στον κατάλογο των μνημείων παγκόσμιας κληρονομιάς της UNESCO ως "Monumentos de Oviedo y del Reino de Asturias "(Μνημεία του Οβιέδο και του βασιλείου των Αστουριών). Η καταχώρηση διευρύνθηκε το 1998 για να συμπεριλάβει την εκκλησία του Σαν Χουλιάν δε λος Πράδος, και την Κάμαρα Σάντα και την πηγή Λα Φονκαλάδα του Οβιέδο.
Διονύσιος Βούρβαχης

Ο Διονύσιος Βούρβαχης (γαλ: "Constantin Denis Bourbaki") ήταν Έλληνας αξιωματικός του γαλλικού στρατού και αγωνιστής της Ελληνικής Επανάστασης του 1821. Σκοτώθηκε την 27η Ιανουαρίου στη μάχη του Καματερού. Ήταν γυναικαδελφός (κουνιάδος) του πολιτικού Ανδρέα Μεταξά.
Ατφίχ

Η Ατφίχ ("αραβικά : أطفيح") είναι πόλη της Αιγύπτου στην κάτω κοιλάδα της Μινίας περίπου δύο χλμ στη δεξιά όχθη και στα ανατολικά του Νείλου νότια της Μέμφιδας. Αυτή η επαρχιακή πρωτεύουσα των 106.300 κατοίκων (το 2001) ανήκει στο Κυβερνείο Γκίζας. Η πόλη είναι έδρα Κοπτικής επισκοπής.
Θανάση, πάρε τ' όπλο σου

Το Θανάση, πάρε τ' όπλο σου είναι ελληνική κινηματογραφική ταινία, δραματικού και κωμικού περιεχομένου, του 1972, σε παραγωγή, σκηνοθεσία και σενάριο Ντίνου Κατσουρίδη. Πρωταγωνιστούν οι Θανάσης Βέγγος και Έφη Ροδίτη.

Πρόκειται για μία από τις δημοφιλέστερες ταινίες του Θανάση Βέγγου, παρόλο που ο χαρακτήρας που υποδύθηκε δεν ήταν ο συνηθισμένος του και μία από τις πιο διακεκριμένες του Ντίνου Κατσουρίδη. Επίσης, η ταινία, έχει αποσπάσει και 2 βραβεία στο Φεστιβάλ Κινηματογράφου της Θεσσαλονίκης, το 1972.

Η ταινία αναφέρεται στη ζωή ενός αεικίνητου μεταφορέα, ο οποίος συναντά μία κοπέλα, που δεν έχει κανένα στον κόσμο και τη βοηθά να βρει συγγενείς, μήπως μείνει κάπου, καθότι της έκαναν έξωση. Αυτή η βοήθεια, που θα της προσφέρει θα του κοστίσει πολλά, τόσο στην προσωπική του ζωή, όσο και στην επαγγελματική. Το έργο αυτό είναι ένα σουρεαλιστικό πεδίο μάχης, που όλοι βάλλουν εναντίον όλων, χωρίς συγκεκριμένο λόγο.
Νταμανχούρ

thumb|Η Νταμανχούρ
thumb|Το κανάλι Μαχμουντία
Η Νταμανχούρ ("αραβικά : دمنهور, πόλη του Ώρου") είναι πόλη της Αιγύπτου και πρωτεύουσα του Κυβερνείου Μπεχέιρα. Βρίσκεται 160 χιλιόμετρα βορειοδυτικά του Καΐρου, και 70 χιλιόμετρα ανατολικά-νοτιοανατολικά της Αλεξάνδρειας, στο μέσον του δυτικού Δέλτα του Νείλου. Το 2008 ο πληθυσμός της ήταν 247.074 κάτοικοι (1986: 188.939).
Νήσος Αντίρροδος

Η Νήσος Αντίρροδος ήταν νησί της Αιγύπτου στη Μεσόγειο Θάλασσα, δίπλα στην Αλεξάνδρεια, της οποίας κατά την αρχαιότητα αποτελούσε μέρος. Σήμερα είναι βυθισμένο στο λιμάνι της σύγχρονης πόλης. Στο νησί πιθανολογείται ότι βρισκόταν το παλάτι της Κλεοπάτρας.

Το νησί, όπως και τμήμα της αρχαίας πόλης, βυθίστηκαν στη θάλασσα μετά από σεισμούς και την άνοδο της θάλασσας ανάμεσα στον 4ο και 8ο αιώνα. Ανευρέθηκαν μετά από έρευνες το 1996 που συνεχίζονται ακόμα.
Δημήτριος Ρίτσος

O Δημήτριος Ρίτσος (1912 - Φεβρουάριος 1988) ήταν Έλληνας δικηγόρος και πολιτικός. Διατέλεσε Δήμαρχος Αθηναίων κατά την περίοδο της Δικτατορίας, από τον Δεκέμβριο του 1967 της μέχρι και την πτώση της.
Σιμπίν ελ Κομ

Η Σιμπίν ελ Κομ ("αραβικά : شبين الكوم") είναι πόλη της Αιγύπτου στο Δέλτα του Νείλου και η πρωτεύουσα του κυβερνείου Μενούφια. Έχει 186.345 κατοίκους σύμφωνα με την απογραφή του 2012 σε υψόμετρο 9 μέτρα πάνω από την επιφάνεια της θάλασσας. Απέχει 60 χλμ από το Κάιρο κι διαθέτει διεθνές αεροδρόμιο.

Η Σιμπίν ελ Κομ έγινε πρωτεύουσα του κυβερνείου Μονούφρια το 1826 όταν ο Μοχάμεντ Αλί μετέφερε την πρωτεύουσα εδώ από την πόλη Μενούφ.
Satyricon

Οι Satyricon είναι νορβηγικό black metal συγκρότημα, το οποίο σχηματίστηκε το 1991 στο Όσλο, με βασικά μέλη τον τραγουδιστή και πολυοργανίστα Satyr και το ντράμερ Frost. Θεωρούνται ένα από τα σημαντικότερα συγκροτήματα της νορβηγικής σκηνής του black metal, αλλά μετά την αλλαγή της χιλιετίας η μουσική τους διαφοροποιήθηκε και ξεκίνησαν να πειραματίζονται με πιο μελωδικές επιρροές.
Παρισινό Ψαλτήρι

200px|right|thumb|O Δαυίδ παίζοντας λύρα. Μικρογραφία από το Παρισινό Ψαλτήρι. (Fol. 1v)
Το Παρισινό Ψαλτήρι (ή Codex Parisinianus) είναι ένα από τα σημαντικότερα σωζόμενα βυζαντινά χειρόγραφα του 10ου αιώνα. Το Ψαλτήρι δημιουργήθηκε στην Κωνσταντινούπολη και περιλαμβάνει 449 folios και 14 ολοσέλιδες μικρογραφίες. Το χειρόγραφο φυλάσσεται σήμερα στην Εθνική Βιβλιοθήκη της Γαλλίας (Bibliothèque Nationale), στο Παρίσι με κωδικό «MS Grec 139».

Οι περισσότερες από τις ολοσέλιδες μικρογραφίες περιέχουν σκηνές από τη ζωή του Δαυίδ. Σε αυτές συχνά συμπεριλαμβάνονται μορφές που έλκουν την προέλευσή τους από αρχαιότερα πρότυπα, όπως η Νύχτα, η Μελωδία ή η Ηχώ. Θεωρείται πως είναι επηρεασμένο από Ελληνο-Ρωμαϊκά μοτίβα, όπως οι παραστάσεις του Ορφέα. 

Οι μελετητές του 19ου αιώνα, παρατηρώντας τις ομοιότητες της τέχνης των μικρογραφιών με στοιχεία της ελληνιστικής ζωγραφικής, τοποθετούσαν χρονολογικά τη δημιουργία του Ψαλτηρίου κοντά στην εποχή του Ιουστινιανού. Οι ιστορικοί Hugo Buchthal και Kurt Weitzmann ήταν οι πρώτοι που συνέδεσαν το Ψαλτήρι με την βυζαντινή αυλή του 10ου αιώνα, εισάγοντας για την περιγραφή της περιόδου τον όρο «Μακεδονική Αναγέννηση».
Μητροπολίτης Μεγάρων και Σαλαμίνος Βαρθολομαίος Κατσούρης

Ο Μητροπολίτης Μεγάρων και Σαλαμίνος Βαρθολομαίος Κατσούρης (γενν. 1928, Αθήνα) ήταν Έλληνας Θεολόγος και Ιεράρχης της Εκκλησίας της Ελλάδος, υπήρξε Ιεροκήρυκας και Πρωτοσύγκελλος της Ιεράς Μητροπόλεως Χίου και υπηρέτησε σαν γραμματέας της Ιεράς Συνόδου της Εκκλησίας της Ελλάδος.

Γεννήθηκε το 1928 στην Αθήνα. Σπούδασε Νομική και Θεολογία στο Πανεπιστήμιο Αθηνών. Χειροτονήθηκε Διάκονος το 1954 και Πρεσβύτερος το 1958. Υπηρέτησε σαν Ιεροκήρυκας και Πρωτοσύγκελλος της Ιερας Μητροπόλεως Χίου, και επίσης ως Γραμματέας και Αρχιγραμματεύων της Ιεράς Συνόδου. Συνέγραψε αρκετές μελέτες. Εξελέγη πρώτος Μητροπολίτης Μεγάρων και Σαλαμίνος το 1974. Απεβίωσε το 2014.
Κουσάι

Η Κουσάι ή Κούσαι είναι η ελληνική ονομασία αρχαίας πόλης της Αιγύπτου, γνωστή στους αρχαίους Αιγυπτίους ως Κι ή Κις. Σήμερα ο αρχαιολογικός χώρος είναι γνωστός ως Ελ Κουσάι και βρίσκεται στη δυτική όχθη του Νείλου στο Κυβερνείο Ασιούτ.

Η πόλη σηματοδότησε τα νότια σύνορα της αρχαίας Αιγύπτου που ελεγχόταν από τους Υκσώς. Ήταν κέντρο λατρείας για την θεά Άθωρ και είχε νεκρόπολη που χρησιμοποιείται κατά τη διάρκεια του Μέσου Βασιλείου με τάφους των τοπικών αριστοκρατών.

Κατά τη διάρκεια του 5ου αιώνα, η πόλη ήταν το στρατόπεδο της λεγεώνας Β΄ Φλάβια Κωνσταντία .
Αντινοόπολις

Η Αντινοόπολις ή Αντινόη ή Αντινώ ("αρχαία ελληνικά : Ἀντινόου πόλις") ήταν αρχαία ρωμαϊκή και έπειτα ελληνιστική πόλη της Αιγύπτου. Η πόλη ιδρύθηκε από τον Ρωμαίο αυτοκράτορα Αδριανό για τον εορτασμό του θεοποιημένου νεαρού αγαπημένου του Αντίνοου, στην ανατολική όχθη του Νείλου, όπου Αντίνοος πνίγηκε το 130 μ.Χ.. Η πόλη ήταν λίγο νότια της Βήσσα γνωστής για το μαντείο της, χτίστηκε στους πρόποδες ενός λόφου πάνω που είχε έδρα τη Μπέσα. Η πόλη βρίσκεται απέναντι από την Ερμούπολις.
Αϊντάμπ

Η Αϊντάμπ ("αραβικά :" عَيذاب) ήταν αρχαία και μεσαιωνική πόλη και λιμένας της Αιγύπτου στη δυτική ακτή της Ερυθράς Θάλασσας. Η εγκαταλειμμένη περιοχή της πόλης βρίσκεται στο Τρίγωνο της Χαλάιμπ ένα έδαφος που αμφισβητείται μεταξύ της Αιγύπτου και του Σουδάν.
Τιαρού

Η Τιαρού ήταν αρχαία πόλη και φρούριο της Αιγύπτου στο «δρόμο του Ώρου», τον μεγάλο αρχαίο δρόμο που οδηγούσε από την Αίγυπτο στη Χαναάν. Αναφέρεται, αν και όχι συχνά, με τις ονομασίες Zaru, Tharu, Djaru και Tjel, και ήταν γνωστή στους Έλληνες ως Ζέλα ή Σέλα. Έχει προταθεί ότι λείψανα της είναι η σημερινή Τελ ελ Χαμπούα κοντά στη Καντάρα και στη σημερινή Διώρυγα του Σουέζ.

Στην πόλη λατρευόταν ο Ώρος με τη μορφή ενός λιονταριού και λόγω της στενής θεολογικής διασύνδεσης με την Εντφού αναφέρεται ως "Εντφού της Κάτω Αιγύπτου".

Ήταν μια συνοριακή πόλη σε αφιλόξενη περιοχή της ερήμου, τόπος εξορίας για εγκληματίες και τόπος τιμωρίας για διάφορα εγκλήματα υπαλλήλων που στέλνονταν εξορία στη Τιαρού.
Τιεμπού

Η Τιεμπού ή Ντιέου Κα ήταν αρχαία πόλη της Αιγύπτου στην ανατολική όχθη του Νείλου, σήμερα ο αρχαιολογικός χώρος διοικητικά ανήκει στο Κυβερνείο Σοχάγκ. Στην ελληνορωμαϊκή περίοδο το όνομά της ήταν Ανταιόπολις ή Ανταίου κώμη ή Ανταίου πόλις, ενώ το σημερινό της όνομα είναι Κάου ελ Κεμπί

Σύμφωνα με τον Διόδωρο στην πόλη έγινε η μάχη μεταξύ της Ίσιδας και του Ώρου εναντίον του Σετ

Στη Τιεμπού έχουν ανασκαφή πολυάριθμα ταφικά συγκροτήματα του μέσου βασιλείου. Στον ίδιο χώρο βρέθηκαν επίσης πολλά νεκροταφεία διαφόρων περιόδων. Ένας ναός του Πτολεμαίου Δ΄, διευρυμένος όπου αποκαταστάθηκε αργότερα από τον Πτολεμαίο ΣΤ΄ και τον Μάρκο Αυρήλιο, καταστράφηκε κατά το πρώτο μισό του δέκατου ένατου αιώνα.

Ο ναός της πόλης ήταν μεγάλος με μια στοά από 18 κίονες, με μια υπόστυλη 12 στήλες που επιτρέπεται η πρόσβαση σε προθάλαμο και δύο πλευρικά δωμάτια ίσου μεγέθους. Το κτίριο ήταν αφιερωμένο σε πρώτη φάση στον Ανταίος, ένας θεός πολεμιστής που αποτελεί ένα είδος σύντηξης μεταξύ Σεθ και Ώρου. Η Νέφθυς ήταν η κύρια θεά που λατρευόταν σε αυτό το ναό, ή ίσως σε ένα ναό που συνδέεται, θεωρείται το θηλυκό αντίστοιχο του Ανταίου. Στην πόλη υπήρχε και ένα «προφήτης της Νέφθυς».

Στα κοντινά λατομεία υπάρχουν τα ενδιαφέροντα γλυπτά του Ανταίου και της Νέφθυς. Η περιοχή απέκτησε μεγάλη σημασία της κατά τον δέκατο ένατο και εικοστό αιώνα, όταν οι αρχαιολόγοι έκαναν ανασκαφές και σπουδές στους τάφους που βρίσκονται στην περιοχή.

Κατά τον 5ο αιώνα ήταν έδρα επισκόπου βοηθός επίσκοπος του μητροπολίτη Αντινόης.
Κασρ ελ Μπανάτ

Το Κασρ ελ Μπανάτ είναι ένα αρχαίο ρωμαϊκό φρούριο που βρίσκεται ανάμεσα στις σημερινές πόλεις Κιφτ και Αλ Κουσαΐρ στην Αίγυπτο.

Το φρούριο έχει πλάτος 40 μέτρα και μήκος 33 μέτρα. Οι επιγραφές που βρέθηκαν κοντά χρονολογούνται από τη βασιλεία των αυτοκρατόρων Αυγούστου και Αδριανού.
Σικελικό Σοσιαλιστικό Κόμμα

Το Σικελικό Σοσιαλιστικό Κόμμα (σικ. "Partitu Sucialista Sicilianu", ιτ. "Partito Socialista Siciliano") είναι ένα σοσιαλδημοκρατικό πολιτικό κόμμα της Σικελίας. Το κόμμα ιδρύθηκε το 1893 και ανασυστάθηκε το 2013.
Το κόμμα επιδιώκει την πλήρη εφαρμογή του ειδικού καθεστώτος της Σικελίας και υποστηρίζει την ενοποίηση της Σικελίας αριστεράς σε μια δημοκρατική σοσιαλιστική προοπτική. Τα μέλη του κόμματος προέρχονται από της Σικελίας τμήματα του Ιταλικού Σοσιαλιστικού Κόμματος, το Ιταλικού Δημοκρατικού Σοσιαλιστικού Κόμματος και το Ιταλικού Σοσιαλιστικού Κόμματος της Προλεταριακής Ενότητας.
Γυναικόπολις

Η Γυναικόπολις ήταν αρχαία πόλη της Αιγύπτου.

Ήταν γνωστή στην αρχαία Αίγυπτο ως Περ Νεμπέτ Ιμανού (Per Nebet Imau). Ήταν η πρωτεύουσα της Νομής Γυναικοπόλεως όπου αναφέρεται από τον Στράβωνα, νομίσματα που έχουν το αποτύπωμά της πόλης στην εποχή του Αδριανού εξακολουθούν να υπάρχουν. Η πόλη ταυτίζεται, χωρίς νάναι σίγουρο, είτε με την Ανθύλα, η την Κομ Ελ Χισν,

Το όνομα της πόλης προέρχεται από την εποχή των Φαραώ, επειδή παρείχε στις αρχαίες Αιγύπτιες βασίλισσες σανδάλια και άλλα γυναικεία προϊόντα, Αργότερα οι Πέρσες βασιλιάδες της Αιγύπτου έκαναν το ίδιο για τις βασίλισσες τους, τις εφοδίαζαν από την πόλη με σανδάλια ή άλλα προϊόντα,
Μπένι Σουέφ

Η Μπένι Σουέφ ("αραβικά : بنى سويف") είναι πόλη της Αιγύπτου πρωτεύουσα του κυβερνείου Μπένι Σουέφ. Βρίσκεται 16 μέτρα πάμω από την επιφάνεια της θάλασσας, έχει 233.142 κατοίκους κι απέχει 115 χλμ από το Κάιρο. 

Η Μπένι Σουέφ ήταν ένα μικρό χωριό ως τα τέλη του 19ου αιώνα. Είναι έδρα πανεπηστημίου ενώ έχει και αρχαιολογικό μουσείο με πολλά εκθέματα από την αρχαιότητα που έχουν βρεθεί στη ευρύτερη περιοχή.
Ποσοτική χαλάρωση

Ποσοτική χαλάρωση (Quantitative easing - QE) ονομάζεται η νομισματική πολιτική κατά την οποία μια κεντρική τράπεζα δημιουργεί χρήμα αγοράζοντας χρεόγραφα, όπως κρατικά ομόλογα. Σκοπός αυτού του νομισματικού εργαλείου είναι η αύξηση της κατανάλωσης του ιδιωτικού τομέα και η ελεγχόμενη αύξηση του πληθωρισμού, όταν έχει σταματήσει να είναι αποτελεσματικό το μέτρο της μείωσης των επιτοκίων (όταν αυτά έχουν φτάσει κοντά στο μηδέν ή έχουν γίνει αρνητικά).

Η πρώτη φορά κατά την οποία χρησιμοποιήθηκε η ποσοτική χαλάρωση ήταν στην Ιαπωνία τις αρχές του 2000 (Μάιος 2001, ποσόν περίπου 30 τρισεκατομμύρια γιεν (¥) και για περίοδο τεσσάρων ετών), στις ΗΠΑ μετά το 2008 (Νοέμβριος 2008 - Οκτώβριος 2014, με 4,5 τρισεκατομμύρια δολάρια), στην Μεγάλη Βρετανία το 2009 μέχρι τον Ιούλιο 2012, με συνολικό ποσό 375 δισεκατομμυρίων λιρών. Ποσοτική χαλάρωση ανακοινώθηκε και στις αρχές του 2015 από την Ευρωπαϊκή Κεντρική Τράπεζα για εφαρμογή από το Μάρτιο του 2015 μέχρι τον Σεπτέμβριο του 2016, με ποσό των 1,1 τρις Ευρώ.

Σε αντίθεση με το τύπωμα χρήματος, η ποσοτική χαλάρωση είναι δημιουργία ηλεκτρονικού χρήματος, η οποία δίνει ρευστότητα στις τράπεζες και γενικά στους θεσμικούς επενδυτές που πωλούν χρεόγραφα όπως κρατικά ομόλογα προς την κεντρική τράπεζα και αποκτούν κεφάλαια τα οποία μπορούν να διαθέσουν στην αγορά, δανείζοντας εταιρείες και ιδιώτες, αυξάνοντας την κατανάλωση, με σκοπό την ανάπτυξη της οικονομίας.
Εθάμ

Η Εθάμ ήταν αρχαία πόλη της Αιγύπτου που αναφέρεται στην Αγία γραφή. Ήταν η δεύτερη πόλη, μετά την Σοκχώθ, κατά την οποία οι Ισραηλίτες σταμάτησαν κατά την Έξοδο. 

Σύμφωνα με την Τορά η Eθάμ ήταν στην άκρη της ερήμου (δηλαδή την άκρη του πολιτισμού ή στην άκρη της καλλιεργούμενης γης) και σηματοδότησε την έναρξη του ταξιδιού κατά μήκος μιας διαδρομής που απέφυγαν την είσοδο στη χώρα των Φιλισταίων. Έχει προταθεί ότι η Εθάμ είναι ένα άλλο όνομα για το Φρούριο Κετάμ, το οποίο βρίσκεται στο Μεγάλο τείχος της Αιγύπτου, που εκτεινόταν από την Μεσόγειο Θάλασσα στο κόλπο του Σουέζ. Επίσης προτάθηκε ότι ίσως να είναι κοντά στη σύγχρονη πόλη της Ισμαηλία.
Χεμπενού

Η Χεμπενού ήταν αρχαία πόλη της Αιγύπτου που βρίσκεται περίπου 10 χλμ νότια της σύγχρονης Μίνια. Στη θέση της βρίσκεται σήμερα το χωριό Κομ ελ Αχμάρ. Στην αρχαία Αίγυπτο ανήκε στην 16η νομή όπου αναφέρεται πολλές φορές σαν πόλη του μέσου βασιλείου. Στην πόλη λατρευόταν ο Ώρος.

Επί Βυζαντινής αυτοκρατορίας ήταν γνωστή σαν Θεοδοσιούπολις και ανήκε στη επαρχία Θηβαΐδος. Την ίδια περίοδο ήταν κι επισκοπή, βοηθός επίσκοπος του μητροπολίτη Αντινόης.
Ούλι Χένες

Ο Ούλι Χένες γεννήθηκε στις 5 Ιανουαρίου 1952 στο Ουλμ της Γερμανίας. Ο πατέρας του ήταν κρεοπώλης και ο ίδιος ακολούθησε αυτό το επάγγελμα.
Deus vult

Το Deus vult (Λατινικά για το "ο Θεός θέλει") ήταν η κραυγή του λαού στο άκουσμα της λήψης της απόφασης για την πραγματοποίηση της Α΄ Σταυροφορίας από τον Πάπα Ουρβανό Β΄ στην Σύνοδο του Κλερμόν το 1095. Η φράση έχει καταγραφεί υπό διάφορες μορφές όπως Deus vult (Κλασσικά Λατινικά), Dieu le veut (Γαλλικά), Deus lo vult, κτλ.

Το "Deus lo vult" αποτελεί και σύνθημα του Τάγματος του Παναγίου Τάφου, ενός Καθολικού ιπποτικού τάγματος.

Μία άλλη λατινική φράση με διαφορετική μορφή κλίσης των λέξεων αυτών είναι το "Deo volente", μια απόλυτη αφαιρετική πτώση η οποία σημαίνει Θεού Θέλοντος.
Τριπολί ΣΚ

Η Τριπολί ΣΚ είναι μια λιβανέζικη ποδοσφαιρική ομάδα με έδρα Τρίπολη. Ιδρύθηκε το 2000. Συμμετέχει στην ανώτατη κατηγορία της χώρας. Έδρα της ομάδας είναι το Tripoli Municipal Stadium, χωρητικότητας 18000 θεατών. Παλαιότερα ήταν γνωστή σαν Ολιμπίκ Μπεϊρούτ. Το 2003 κατέκτησε το πρωτάθλημα του Λιβάνου.
Κατηγορία:Ποδοσφαιρικές ομάδες Λιβάνου
Κατηγορία:Ιδρύσεις ποδοσφαιρικών ομάδων το 2000
Ιερά Μητρόπολις Βοστώνης

thumb|right|280px|Ο Καθεδρικός Ναός του Ευαγγελισμού στην πόλη της Βοστώνης.
Η Ιερά Μητρόπολις Βοστώνης (πρώην Επισκοπή Βοστώνης) είναι μητρόπολη της Ελληνικής Ορθόδοξης Εκκλησίας στην περιοχή της Νέας Αγγλίας των Ηνωμένων Πολιτειών. Είναι υπό την ηγεσία ενός Μητροπολίτη και αποτελεί μέρος της Αρχιεπισκοπής Αμερικής, η οποία είναι υπό τον έλεγχο του Οικουμενικού πατριαρχείου Κωνσταντινουπόλεως. 

Στις 20 Δεκεμβρίου 2002, αναβαθμίστηκε από Επισκοπή σε Μητρόπολη, αν και ο Επίσκοπος της είχε ανυψωθεί στο ρόλο του Μητροπολίτη έξι χρόνια νωρίτερα, τον Νοέμβριο του 1997. Η θέση του Μητροπολίτη βρίσκεται στον Καθεδρικό Ναό του Ευαγγελισμού στην πόλη της Βοστώνης και τα μητροπολιτικά γραφεία στο Μπρούκλαϊν στην πολιτεία της Μασαχουσέτης μαζί με την Ελληνορθόδοξη Θεολογική Σχολή του Τιμίου Σταυρού.

Ο σημερινός Μητροπολίτης είναι ο Μεθόδιος όπου εκλέχθηκε στη θέση αυτή αρχικά ως Επίσκοπος της Βοστώνης στις 8 Απριλίου 1984, από την Ιερά Σύνοδο του Οικουμενικού Πατριαρχείου στο Φανάρι, Κωνσταντινούπολη, Τουρκία.

Η Μητρόπολη έχει συνολικά 63 Ενορίες και ο συνολικός ορθόδοξος πληθυσμός της ανέρχεται σε 230.000 άτομα.
Ματάρε Γιουνάιτεντ ΦΚ

Η Ματάρε Γιουνάιτεντ ΦΚ είναι μια κενυάτικη, επαγγελματική ποδοσφαιρική ομάδα από το Ματάρε, Ναϊρόμπι, Κένυα. Έδρα της ομάδας είναι το Kenyatta Stadium, χωρητικότητας 5000 θεατών. Ιδρύθηκε το 1994.
Σοχάγκ

Η Σοχάγκ ("αραβικά : سوهاج") είναι πόλη της Αιγύπτου στη δυτική όχθη του Νείλου. Είναι η πρωτεύουσα του κυβερνείου Σοχάγκ από το 1960. Η Σοχάγκ βρίσκεται στη δυτική όχθη του Νείλου, σε μια εύφορη γεωργική πεδιάδα, περίπου 6 χλμ νοτιοδυτικά της Αχμίμ. Η πόλη βρίσκεται σε υψόμετρο 61 μέτρα πάνω από την επιφάνεια της θάλασσας και καταλαμβάνει έκταση 68 τργ χλμ. Απέχει 471 χλμ από το Κάιρο.
Αναγνώστης Σκαλίδης

Ο Εμμανουήλ ή Αναγνώστης Σκαλίδης (1818-1901) ήταν Έλληνας οπλαρχηγός και πολιτικός που συνέδεσε στενά το όνομά του με την ιστορία των κρητικών επαναστάσεων από το 1841 μέχρι και το 1898. Μετά την ίδρυση της Κρητικής Πολιτείας εξελέγη βουλευτής και τοποθετήθηκε τιμητικά πρώτος πρόεδρος της κρητικής βουλής. Απεβίωσε πλήρης ημερών το 1901 στην Αθήνα.
Genesis

Οι Genesis είναι βρετανικό συγκρότημα της ροκ μουσικής, το οποίο σχηματίστηκε το 1967 και μαζί με τους Yes και τους Rush υπήρξαν τα πιο επιδραστικά σχήματα του progressive rock, αν και οι Genesis πραγματοποίησαν μία μετάβαση από το Art Rock στην εμπορική Pop Rock μουσική στις αρχές της δεκαετίας του '80.
Πόλη 10ης Ραμαντάν

Η Πόλη 10ης Ραμαντάν (10ης του Ραμαζανίου) ή Ελ Ασχέρ ("αραβικά : مدينة العاشر من رمضان ") είναι πόλη της Αιγύπτου στο Κυβερνείο Σαρκία. Είναι νέα πόλη που δημιουργήθηκε με το προεδρικό διάταγμα 249 το έτος 1977 ως πόλη δορυφόρος του Καΐρου σε ερημική τότε περιοχή. Καταλαμβάνει έκταση 94,76 τετραγωνικών χλμ κι έχει 250.000 περίπου κατοίκους. Απέχει 46 χλμ από το Κάιρο και 20 χλμ από την Μπιμπάις.
Panda Bear Meets the Grim Reaper

To "Panda Bear Meets the Grim Reaper" είναι το πέμπτο σόλο άλμπουμ του Panda Bear, ο οποίος είναι μέλος των Animal Collective. Κυκλοφόρησε στις 9 Ιανουαρίου του 2015 από την Domino Recording Company. Από το άλμπουμ βγήκαν 2 singles: το "Mr Noah" και το "Boys Latin". Είναι η δεύτερη συνεργασία του Panda Bear με τον Sonic Boom, αφού είχαν συνεργαστεί ξανά στο "Tomboy" του 2011. Οι δύο ξόδεψαν 2 εβδομάδες τον Νοέμβριο του 2013, ώστε να βελτιώσουν τα demo που είχε φτιάξει στο σπίτι του ο Panda Bear, και ξόδεψαν άλλες 5 ώστε να το τελειώσουν. Ο Sonic Boom έκανε το μίξινγκ στη νήσο Μινόρκα των Βαλεαρίδων Νήσων. Το άλμπουμ έλαβε άριστες κριτικές. Τα λυρικά θέματα του άλμπουμ επικεντρώνονται στην προσωπική ανάπτυξη, αν και ο Panda Bear ήθελε να συζητήσει θέματα μεγαλύτερης κλίμακας, ώστε να αποφευχθεί η αυτοεμμονή ή o ναρκισσισμός. Ο προγραμματισμός των ντραμς στο άλμπουμ επηρεάστηκε από το χιπ χοπ των 90's. Συγκεκριμένα, ο Panda Bear αναφέρει τους Dust Brothers, Q-Tip, A Tribe Called Quest, Pete Rock, DJ Premier, 9th Wonder και J Dilla ως επιρροές. Το τραγούδι "Tropic of Cancer" περιέχει ένα κομμάτι από τον Καρυοθραύστη και οι στίχοι αφορούν το θάνατο του πατέρα του Panda Bear.
Πονπέου Φάβρα

Ο Πονπέου Φάβρα ι Ποκ ("Pompeu Fabra i Poch", Βαρκελώνη, 20 Φεβρουαρίου 1868 - Πράδα δε Κονφλέντ, 25 Δεκεμβρίου 1948), ήταν Καταλανός μηχανικός και γλωσσολόγος, γνωστός για την εργασία του στην κανονικοποίηση της σύγχρονης καταλανικής γλώσσας.
Opeth

Οι Opeth είναι σουηδικό heavy metal συγκρότημα, το οποίο δημιουργήθηκε στην Στοκχόλμη το 1989. Κατά την πρώτη περίοδο της καριέρας τους αποτέλεσαν μέρος του σουηδικού death metal κινήματος συνδυάζοντας progressive στοιχεία, όπου και γνώρισαν επιτυχία με το άλμπουμ "Blackwater Park". Στις μεταγενέστερες κυκλοφορίες τους, έχουν εντρυφήσει σε progressive rock μονοπάτια, αποβάλλοντας σταδιακά τα ακραία στοιχεία από τον ήχο τους.
Πιλάρ Μοντενέγρο

Η Πιλάρ Μοντενέγρο ("Pilar Montenegro") ισπανική : [piˈlaɾ monteˈneɣɾo], γεννημένη στις 31 Μαΐου 1972 στην Πόλη του Μεξικού, είναι μεξικανή τραγουδίστρια της Λάτιν ποπ και ηθοποιός.

Όταν η Μοντενέγρο ήταν 10 ετών συμμετείχε στην τηλεοπτική σειρά διαγωνισμού τραγουδιού "Juguemos a cantar". Το 1989 εντάχθηκε στο συγκρότημα "Garibaldi". Κατά τα μέσα της δεκαετίας του 1990 άρχισε να εμφανίζεται στις σαπουνόπερες και άφησε τους "Garibaldi" για να ακολουθήσει σόλο καριέρα. Μέχρι το 1996 κυκλοφόρησε το άλμπουμ ντεμπούτου της "Son del Corazón".

Το 2001 κυκλοφόρησε το δεύτερο άλμπουμ της με την παραγωγή του Ρούδι Πέρες με τίτλο "Desahogo". Το άλμπουμ παρήγαγε την σινγκλ επιτυχία, μια διασκευή της Γιολαντίτα Μόνχε "Quítame Ese Hombre". Το σινγκλ πέρασε 13 συνεχόμενης εβδομάδες στο νούμερο 1 στο Hot Latin Track of Billboard. Με την επιτυχία του άλμπουμ, η Πιλάρ Μοντενέγρο κέρδισε πολλά βραβεία, συμπεριλαμβανομένων 4 Latin Billboad Awards.

Η Πιλάρ Μοντενέγρο πόζαρε γυμνή για το περιοδικό Playboy
Μίνια

Η Μίνια ή Ελ Μίνια (Αραβικά: ‏المني) είναι πόλη της Αιγύπτου, με 200.000 περίπου κατοίκους, πρωτεύουσα του Κυβερνείου Μίνια. Βρίσκεται περίπου 245 χιλιόμετρα νότια του Καΐρου στη δυτική όχθη του Νείλου που ρέει βόρεια και μέσα από την πόλη. Το όνομά της προέρχεται από το αρχαίο αιγυπτιακό «Μενάτ Χουφού» ("το μέρος που νοσηλεύτηκε ο Χέοπας"). Η Μίνια έχει ένα από τα υψηλότερα ποσοστά συγκέντρωσης χριστιανών Κόπτων, στην Αίγυπτο, περίπου 50% του συνολικού πληθυσμού.
Γρηγόρης Κασιμάτης

Ο Γρηγόρης Κασιμάτης (1922 - 2004) ήταν Έλληνας δικηγόρος και πολιτικός, αντιπρόεδρος της Ένωσης Δημοκρατικών Δικηγόρων Ελλάδος, και ιδρυτικό στέλεχος του ΠΑΚ και του ΠΑΣΟΚ. Διετέλεσε βουλευτής ΠΑΣΟΚ Α΄ Πειραιά και Νήσων, και γενικός γραμματέας στα υπουργεία Εθνικής Οικονομίας και Μεταφορών και Επικοινωνιών. Είναι κυρίως γνωστός για τις μηνύσεις που υπέβαλε κατά των πρωταιτίων της χούντας των συνταγματαρχών μαζί με άλλους δικηγόρους (Αλέξανδρος Λυκουρέζος, Ευάγγελος Γιαννόπουλος, Φοίβος Κούτσικας κ.ά.) που οδήγησαν σε μακρόχρονες ποινές φυλάκισης για τους πραξικοπηματίες.

Αδελφός του είναι ο Χαράλαμπος Κασιμάτης, αντιστράτηγος του ελληνικού Στρατού Ξηράς, που διετέλεσε υπασπιστής του Ανδρέα Παπανδρέου και διευθυντής του 2ου Γραφείου του ΓΕΣ, και πρώτος εξάδελφός του ο Γεώργιος Κασιμάτης, καθηγητής Συνταγματικού Δικαίου και διευθυντής του Νομικού Γραφείου του Ανδρέα Παπανδρέου.
Τσινούα Ατσέμπε

O Τσινούα Ατσέμπε, (Chinua Achebe, 16 Νοεμβρίου 1930 – 21 Μαρτίου 2013) ήταν Νιγηριανός συγγραφέας, ποιητής, πανεπιστημιακός και κριτικός. Το πρώτο του έργο "Things Fall Apart "(Τα πάντα γίνονται κομμάτια), (1958) συμπεριλήφθηκε στον κατάλογο των 100 καλύτερων βιβλίων όλων των εποχών που συντάχθηκε το 2002 από τη Νορβηγική Λέσχη του Βιβλίου. Στον Aτσέμπε απονεμήθηκε το βραβείο Διεθνές βραβείο Μπούκερ το 2007.
Κομ Ισφάχτ

Η Κομ Ισφάχτ ("αραβικά : كوم إسفحت") είναι χωριό της Αιγύπτου στο Κυβερνείο Ασιούτ με 3.719 κατοίκους σύμφωνα με την απογραφή του 2006. 

Κατά την ελληνορωμαϊκή εποχή ήταν μικρό χωριό γνωστό σαν Απολλονόπολις Επτακωμίας ή Απολλινόπολις και ανήκε στη νομή Απολλινόπολις μικράς.
Κένα

μικρογραφία|Η Κένα
Η Κένα ("αραβικά : قنا") είναι πόλη της Αιγύπτου πρωτεύουσα του Κυβερνείου Κένα. Βρίσκεται στην ανατολική όχθη του Νείλου, ήταν γνωστή στην αρχαιότητα ως Καινή ή Καινόπολις από τους αρχαίους Έλληνες, και Μαξιμιλιανούπολις κατά την ελληνορωμαϊκή εποχή. Βρίσκεται 75 μέτρα πάνω από την επιφάνεια της θάλασσας με 230,392 κατοίκους. Απέχει 39 χλμ από το Φαγιούμ ενώ πολύ κοντά της, 5 χλμ, βρίσκεται ο αρχαιολογικός χώρος των Δενδέρων.

Η πόλη είναι γνωστή από την αρχαιότητα, έχει σημαντική ισλαμική κληρονομιά και ένα διάσημο τζαμί. Ο Αμπντ ελ Ραχίμ εγκαταστάθηκε στην Κένα κατά την επιστροφή του από τη Μέκκα και ίδρυσε ένα κέντρο Σούφι. Μετά το θάνατό του το 1195 ένα το τζαμί χτίστηκε πάνω από τον τάφο του και έγινε τόπος προσκυνήματος.
Μίχαελ Κίσκε

Ο Μίχαελ Κίσκε ("Michael Kiske", 24 Ιανουαρίου 1968) είναι Γερμανός τραγουδιστής, περισσότερο γνωστός ως τραγουδιστής του power metal συγκροτήματος Helloween. Μετά την αποχώρησή του από το συγκρότημα ο Κισκε ηχογράφησε τέσσερα προσωπικά στούντιο άλμπουμ και συμμετείχε σε διάφορα μουσικά πρότζεκτ, όπως οι Avantasia, οι Place Vendome και οι Kiske/Somerville. Παράλληλα ηχογράφησε φωνητικά για πολλά συγκροτήματα ως ειδικός καλεσμένος. Το 2009 δημιούργησε το χάρντ ροκ συγκρότημα Unisonic και ξεκίνησε τις ζωντανές περιοδείες μετά από 17 χρόνια απουσίας. To 2017 και το 2018 ο Κίσκε συμμετείχε στην παγκόσμια περιοδεία των Helloween, Pumpkins United World Tour, η οποία ηχογραφήθηκε και κυκλοφόρησε με τον τίτλο "United Alive in Madrid" το 2019. Έχει ανακοινωθεί ότι η σύνθεση του συγκροτήματος με τον Κίσκε θα ηχογραφήσει έναν καινούριο δίσκο ο όποιος αναμένεται να κυκλοφορήσει το 2020..
Σεληνιακά Καρπάθια

Σε αυτό τον χάρτη του αναγλύφου γύρω από τη [[Θάλασσα των Βροχών]], τα Σεληνιακά Καρπάθια σημειώνονται με ένα «M».
Τα Σεληνιακά Καρπάθια (λατινική και διεθνής επιστημονική ονομασία "Montes Carpatus") είναι μία οροσειρά στην ορατή από τη γη πλευρά της Σελήνης, στο βόρειο ημισφαίριό της. Πήραν το όνομά τους από τα Καρπάθια Όρη της Κεντρικής Ευρώπης. Το συνολικό μήκος της σεληνιακής οροσειράς είναι 361 χιλιόμετρα.

Τα Σεληνιακά Καρπάθια, το κέντρο των οποίων βρίσκεται περίπου σε σεληνογραφικές συντεταγμένες πλάτος 14,5° Βόρειο και μήκος 24,4° Δυτικό, σχηματίζουν το νότιο σύνορο της μεγάλης Θάλασσας των Βροχών. Η οροσειρά έχει γενική διεύθυνση από τα δυτικά προς τα ανατολικά. Το δυτικό της άκρο θεωρείται γενικώς ότι αρχίζει κοντά στον κρατήρα Τ. Μάγερ, παρά το ότι λίγες λοφοσειρές-πρόποδες καμπυλώνονται προς τα βόρεια και τον κρατήρα Όυλερ. Στο ανατολικό άκρο της οροσειράς βρίσκεται ένα ευρύ διάκενο, το οποίο συνδέει τη Θάλασσα των Βροχών με τη Θάλασσα των Νήσων στα νότια. Στην ανατολική πλευρά αυτού του «πορθμού» αρχίζουν τα Σεληνιακά Απέννινα, μία άλλη οροσειρά, η οποία καμπυλώνεται προς τα βορειοανατολικά.

Το μεγαλύτερο μέρος των Καρπαθίων της Σελήνης αποτελείται από μία διαδοχή κορυφών και κοιλάδων στις οποίες έχουν διεισδύσει ροές λάβας. Καμιά από τις κορυφές των Σεληνιακών Καρπαθίων δεν έχει δικό της όνομα, με εξαίρεση το όρος Βινογκράντοφ στα δυτικά του κρατήρα Όυλερ. Η σεληνιακή επιφάνεια στα βόρεια της οροσειράς είναι σχεδόν επίπεδη, σημειώνοντας τις ακτές της θάλασσας, διακοπτόμενη μόνο εδώ κι εκεί από κάποιες πτυχώσεις ή μικρούς κρατήρες.

Η περιοχή στα νότια της οροσειράς είναι κάπως τραχύτερη, παρά το ότι καλύπτεται επίσης από λάβες. Περίπου 100 χλμ. νότια των Καρπαθίων απλώνεται ο γνωστός κρατήρας Κοπέρνικος, με τα ακανόνιστα εξωτερικά τοιχώματά του να εκτείνονται σχεδόν μέχρι τους πρόποδες της οροσειράς. Αξιοσημείωτος είναι επίσης ο μικρότερος κρατήρας Γκαί-Λυσάκ, που αγγίζει τους νότιους πρόποδες της οροσειράς.
Ζουζέπ Πλα

Ο Ζουζέπ Πλα ι Καζαδεβάλ ("Josep Pla i Casadevall", Παλαφρουζέλ, 8 Μαρτίου 1897 - Λιοφρίου, 23 Απριλίου 1981) ήταν Καταλανός συγγραφέας και δημοσιογράφος, ένας από τους μεγαλύτερους αντιπροσώπους των καταλανικών γραμμάτων όλων των εποχών.

Υπήρξε ο πλέον πολυγραφότερος συγγραφέας στα καταλανικά με πάνω από έξι δεκαετίες συνεχούς λογοτεχνικής παραγωγής και 30.000 σελίδες και συνέβαλε στα μέγιστα στον εκσυγχρονισμό της σύγχρονης καταλανικής γλώσσας. Από την άλλη, τα άρθρα και τα χρονικά που δημοσίευσε στον τύπο αποτελούν μια ιδιαίτερη μαρτυρία για την ιστορία του 20ού αιώνα.

Ο Πλα είναι ακόμη ο πιο πολυδιαβασμένος συγγραφέας στην καταλανική γλώσσα και θεωρείται ο σημαντικότερος πεζογράφος της καταλανικής λογοτεχνίας του 20ού αιώνα.
Πρωθυπουργός της Ζάμπιας

Ο Πρωθυπουργός της Ζάμπιας (Prime Minister of Zambia) ήταν ο αρχηγός της κυβέρνησης της Ζάμπιας. Την περίοδο από το 1973 ως το 1975, ο Μάινζα Τσόνα υπήρξε το πρώτο πρόσωπο που ανέλαβε στο αξίωμα μετά την ανεξαρτησία από το Ηνωμένο Βασίλειο (ο Κένεθ Καούντα ήταν ο πρώτος και ο μοναδικός πρωθυπουργός της Βόρειας Ροδεσίας το 1964, προτού γίνει ανεξάρτητη και μετονομαστεί σε Ζάμπια). 

Το αξίωμα καταργήθηκε το 1991 κατά τους τελευταίους μήνες της προεδρικής θητείας του Καούντα. Έκτοτε ο Πρόεδρος της Ζάμπιας επιτελεί καθήκοντα όχι μόνο αρχηγού κράτους αλλά και αρχηγού της κυβέρνησης.
Σας Χοτέπ

Η Σας Χοτέπ ήταν αρχαία πόλη της Αιγύπτου στον 11ο νομό της Άνω Αιγύπτου. Η πόλη αναφέρεται πρώτη φορά σε κείμενο της πρώτης ενδιάμεσου περιόδου.

Στο Μέσο Βασίλειο ήταν η πρωτεύουσα του νομού. Οι Έλληνες την ονόμαζαν Κυψέλη. Στη πόλη λατρευόταν ο Κνουμ, ως "Κνουμ ο άρχοντας της Σας Χοτέπ". Σήμερα έχει ταυτιστεί με την σημερινή Σούτμπ. Από την παλιά πόλη δεν υπάρχουν υπολείμματα διασώζεται μόνο η νεκρόπολη της πόλης που είναι στην σημερινή Ριφέχ.

Κατά τον μεσαίωνα ήταν επισκοπή, βοηθός επίσκοπος του μητροπολίτη Αντινόης σήμερα η Ρωμαιοκαθολική Εκκλησία δίνει τον τίλο τιμητικά.
Σερκλ Ολιμπίκ ντε Μπαμακό

Η Σερκλ Ολιμπίκ ντε Μπαμακό είναι μια ποδοσφαιρική ομάδα από το Μπαμακό, Μάλι. Συμμετέχει στην ανώτατη κατηγορίας της χώρας. Έδρα της ομάδας είναι το Stade 26 Mars χωρητικότητας 5000 θεατών. Έχει κατακτήσει 3 φορές το κύπελλο της χώρας (2000, 2002, 2011) και μια φορά το Σούπερ Καπ (2011).